**Ásott- és fúrt kutak engedélyeztetése**

A vízgazdálkodásról szóló 1995. évi LVII. törvény a jegyzőt a vízgazdálkodással kapcsolatos önkormányzati hatósági feladatokkal ruházza fel. A vízgazdálkodási hatósági jogkör gyakorlásáról szóló 72/1996. (V.22.) Korm. rendelet 24. §-a határozza meg, hogy mely esetekben szükséges a jegyző engedélye.

Az engedélyezés egyik célja a kutak regisztrálása, amelyre a vízkészletek mennyiségével való fenntartható gazdálkodás (vagyis ne használjunk többet, mint amennyi víz utánpótlódik, mert az hosszútávon a vízadó rétegek és ezzel a kút kimerüléséhez is vezet) miatt van szükség. Másrészt felszín alatti vizeink minőségi viszonyainak, esetleges szennyeződésének nyomon követése is kiemelt cél annak érdekében is, hogy a megfelelő célra a megfelelő minőségű vizet használjuk. Egy rosszul megépített kút a szennyeződés terjedését nagymértékben elősegítheti. A már elszennyeződött felszín alatti vizeink minőségének javítása, a szennyeződés terjedésének megállítása költséges, hosszú folyamat. A kutak olyan műszaki létesítmények, amelyek az emberi szem elől rejtve nyerik ki a vizet a felszín alól, építésük hozzáértést igényel. Az engedélyezés másik célja, hogy a kutak hatósági felügyelet mellett létesüljenek, azokat megfelelő tudással rendelkező kútfúró szakember készítse, így az engedély egyfajta minőségi garanciát is jelent.

Az engedély nélkül, vagy engedélytől eltérő módon létesített ásott- vagy fúrt kút fennmaradási/üzemeltetési engedélykérelmét a jegyzőhöz kell benyújtani. Ezek utólagos engedélyezésének, valamint megszüntetésének hatásköre megoszlik a jegyző, illetve megyei katasztrófavédelmi igazgatóság között.

**Mikor kell a jegyző engedélyét kérni?**

A települési önkormányzat jegyzőjének engedélye szükséges olyan kút létesítéséhez, üzemeltetéséhez, fennmaradásához és megszüntetéséhez, amely a következő feltételeket együttesen teljesíti:

*a)* [a vízbázisok, a távlati vízbázisok, valamint az ivóvízellátást szolgáló vízilétesítmények védelméről szóló kormányrendelet](https://optijus.hu/optijus/lawtext/99700123.KOR/tvalid/2020.1.1./tsid/) szerint kijelölt, kijelölés alatt álló, illetve előzetesen lehatárolt belső, külső és hidrogeológiai védőidom, védőterület, valamint karszt- vagy rétegvízkészlet igénybevétele, érintése nélkül, és **legfeljebb 500 m3/év** vízigénybevétellel **kizárólag talajvízkészlet** vagy parti szűrésű vízkészlet felhasználásával üzemel,

*b)* **épülettel** vagy annak építésére jogosító hatósági határozattal, egyszerű bejelentéssel **rendelkező ingatlanon** van, és **magánszemélyek** részéről a házi ivóvízigény vagy a **háztartási igények kielégítését** szolgálja, és

*c)* **nem gazdasági célú** vízigény.

Új saját célú ivóvízmű csak ott létesíthető, ahol a **közműves ivóvízhálózat nem áll rendelkezésre.**

Amennyiben az előző feltételek közül bármelyik nem teljesül, akkor a Katasztrófavédelemi Igazgatóság hatáskörébe tartozik a kút fennmaradási, létesítési és üzemeltetési engedélyezési eljárása.

**Mit jelent a házi ivóvízigény?**

A polgár bejelentett lakóhelyeként nyilvántartott, épülettel vagy annak építésére jogosító hatósági határozattal, egyszerű bejelentéssel rendelkező ingatlanon a magánszemély részéről emberi fogyasztás céljából a személyes szükségletek kielégítéséhez szükséges, saját célú ivóvízműből biztosított, nem gazdasági célú vízigény.

**Mit jelent a gazdasági célú vízigény fogalma?**

Gazdasági célú vízigénynek minősül minden, a háztartási igénytől eltérő, azt meghaladó vízigény. A gazdasági cél nem azonos fogalom a mezőgazdasági céllal. A gazdasági célú vízigénybe bele tartozhat a locsolás, állattartás is, amennyiben ezzel az engedélyes nem saját háztartási igény elégít ki, tehát gazdasági haszonra tesz szert.

**Milyen engedélyt ad ki a jegyző?**

Létesítési engedély: A jegyzői engedélyezés körébe tartozó újonnan létesítendő kutak engedélyezése.

Fennmaradási engedély:Vízjogi létesítési engedély nélkül megépített vagy attól eltérően megvalósított kutak esetében.

Megszüntetési engedély: Használaton kívüli ásott vagy fúrt kút megszüntetése iránti kérelem esetén.

Üzemeltetési engedély: Azokra a kutakra amelyek a jogszabályok ételmében korábban jogszerűen létesültek engedély nélkül. Újonnan létesülő kutak üzembe helyezéséhez.

**Milyen kútra kell engedély kérni?**

Minden újonnan létesítésre kerülő jegyzői engedélyezés körébe tartozó kútra.

Minden 1992. február 15. után létesített minden ásott vagy fúrt kút engedélyköteles, amennyiben nem rendelkezik létesítési engedéllyel, a fennmaradási engedélyt pótlólag kell megkérni.

Az 1992. február 15. előtt létesült kutak esetében:

* arra az ásott kútra, amely a jogszabályok értelmében (mélységének és elhelyezkedésének függvényében) jogszerűen létesült engedély nélkül üzemeltetési engedélyt kell kérni,
* arra az ásott kútra, amelyre létesítésének időpontjában a jogszabályok értelmében (mélységének és elhelyezkedésének függvényében) engedélyt kellett volna kérni, fennmaradási engedélyt kell kérni,
* minden fúrt kútra üzemeltetési engedélyt kell kérni.

**Mikor kell szakhatóságot bevonni az eljárásba?**

Amennyiben a szóban forgó kút ivóvíz igény kielégítésére is szolgál, abban az esetben szükséges a megyei kormányhivatal népegészségügyi hatáskörében eljáró járási hivatala szakhatóságként történő bevonása, amely az eljárás során a kérelmezőt akkreditált laboratóriumi vízmintavételre kötelezi, és csak a megfelelő vízminőség esetén adja ki hozzájárulását. Vagyis amennyiben van vezetékes ivóvíz az ingatlanon, és a kérelmező locsolásra vagy állatok itatására használja a kút vizét, úgy nem szükséges szakhatóság bevonása.

**Mi történik a határidőre nem bejelentett kutakkal?**

Aki a határidőig nem kér fennmaradási engedélyt az engedély nélkül vagy attól eltérően létesült kútra, annak 2024. január 1-től vízgazdálkodási bírságot kell fizetni. A bírság a Vgtv. alapján az engedély nélkül létrehozott építmény értékének 80%-áig, engedély nélküli vízimunka vagy vízhasználat esetén 1.000.000 forintig terjedhet. Természetes személy esetében a kiszabott bírság összege nem haladhatja meg a 300.000 forintot. A bírság nem az önkormányzat, hanem a közpotni költségvetés bevétele.

Mentesül a vízgazdálkodási bírság megfizetése alól az a létesítő vagy üzemeltető, aki a 2018. december 21-ét megelőzően engedély nélkül vagy engedélytől eltérően létesített vagy üzemeltet felszín alatti vízkivételt biztosító vízilétesítményt, ha a vízjogi fennmaradási engedélyezési eljárást **2023. december 31-ig** kérelmezi.

**Milyen illeték- és díjfizetési kötelezettség áll fenn?**

Az engedélyezési eljárás lefolytatása illetékmentes. Az eljárás során felmerülő mintavételi, laboratóriumi, illetve az egyéb műszeres vizsgálatok költségei, továbbá az eljárás során a tényállás tisztázása kapcsán felmerült személyi és dologi költségek egyéb eljárási költségnek minősülnek, amelyet a kérelmező visel.

**A kút használatához kapcsolódó fontos szabályok:**

 Szennyvizet, csapadékvizet a kútba vezetni tilos! A kitermelt víz használata során

keletkező szennyvizeket a környezetet nem veszélyeztető módon kell elhelyezni.

 Az ivóvíz közműhálózatba bekapcsolt házi ivóvízhálózatot saját célú vízellátó

létesítménnyel összekötni tilos, mert a talajvízben esetlegesen jelen lévő kórokozók az

ivóvíz hálózatba kerülve tömeges megbetegedést okozhatnak.

 A nem víziközműből származó víz azon mennyiségének mérésére, amelyet a

felhasználó a közüzemi szennyvízhálózatba vezet be, vízmérőt kell beépítenie, és

kérnie kell annak a leszerelést megakadályozó zárral vagy plombával történő ellátását

a víziközmű-szolgáltatótól.

 A jegyzői hatáskörbe tartozó fúrt kutak utólagos engedélyezésekor jogszabály

szerinti szakember (vízkútfúró, vagy szakirányú felsőfokú végzettségű szakember)

közreműködése szükséges. Új fúrt kút létesítése esetében a kivitelezést csak

vízkútfúró szakember végezheti. Ásott, vert kút bármilyen vízjogi engedélyezési

eljárásában nem követelmény a jogszabály által meghatározott szakember

közreműködése.

A kútra az ingatlan tulajdonosának az üzemeltetési vagy fennmaradási engedélyt akkor is meg

kell szereznie, ha úgy nyilatkozik, hogy a kutat nem használja (ez alól a kút lefedése sem

jelent kivételt). Amíg a vízilétesítmény létezik (nem történik meg a szakszerű eltömedékelés,

a megszüntetés), addig az engedélyezési eljárást le kell folytatni.

**Hogyan kell a kérelmet benyújtani?**

A vízjogi engedélyezési eljáráshoz szükséges dokumentáció tartalmáról a 41/2017. (XII.29.) BM rendelet rendelkezik, amelynek 2. melléklet I. pontja határozza meg a létesítési engedélyezési eljáráshoz szükséges dokumentációt, a 2. melléklet II. pontja határozza meg az üzemeltetési és fennmaradási engedélyezési eljáráshoz szükséges dokumentáció tartalmát. A 2. melléklet III. pontja pedig a vízjogi megszüntetési engedélyezési eljáráshoz szükséges dokumentációt tartalmazza.

A kérelmet egy példányban kell benyújtani.

1. elektronikusan az ASP rendszeren keresztül az e-önkormányzat portálon <https://ohp-20.asp.lgov.hu/nyitolap>,
2. papír alapon személyesen vagy postai úton (Hajdúböszörményi Polgármesteri Hivatal 4220 Hajdúböszörmény, Bocskai tér 1.) a nyomtatványok elérhetők a város honlapján <https://hajduboszormeny.hu/varosfejlesztesi-es-muszaki-osztaly>